ჟან ლუი კაბანისი
ჟან ლუი კაბანისი (გერმ. Jean Louis Cabanis; დ. 8 მარტი, 1816, ბერლინი — გ. 20 თებერვალი, 1906, იქვე) — გერმანელი ორნითოლოგი. ბერლინის უნივერსიტეტში შეისწავლა ბუნებისმეტყველება. შემდეგ წამოიწყო ზოოლოგიური მოგზაურობა ამერიკაში, სადაც ჩრდილოეთ და სამხრეთ კაროლინაში წელიწადნახევარზე მეტი გაატარა და მდიდარი კოლექცია შეაგროვა. ბერლინში დაბრუნების შემდეგ ზოოლოგიის მუზეუმში დაიწყო მუშაობა, 1874 წელს დაინიშნა პროფესორად. კაბანისის კვლევებს მნიშვნელოვანი ადგილი უკავია ფრინველთა სისტემატიკაში; თავის ნაშრომებს აქვეყნებდა ჟურნალებში „Archiv für Naturgeschichte“ (1841) და „Museum Heineanum“ (1850–1863); ფრინველთა შესახებ სტატიებს ამუშავებდა აგრეთვე „Reisen in Britisch-Guyana“-სა (1848) და „Reisen in Ostafrica“-ში (1869). 1853 წელს დააარსა „Journal für Ornithologie“, რომელიც 1868 წლიდან წარმოადგენს აგრეთვე კაბანისის მიერ დაარსებული გერმანელ ორნითოლოგთა საზოგადოების ორგანოს.